Ezemaphandleni: Izakhamizi Zikhala Ngokonakala Kwemigwaqo
Lanxa imigwaqo yemadolobheni yolakele layo, izakhamizi zithi eyemaphandleni ikusimo esibi, okwenza imota ezithwala abantu zingafinyeleleli ezinye indawo.
WASHINGTON — Izakhamizi zithi ukutshabalala kwemigwaqo eya emaphandleni kubuyisela muva inhlelo zentuthuko emakhaya. Lanxa imigwaqo yemadolobheni yonakele layo, inengi lithi eyemaphandleni ikusimo esibi kakhulu. Lokhu kwenza imota ezithwala abantu zingafinyeleleli ezinye indawo. “Imigwaqo eminengi selokhe yagejwa ngamanzi eminyakeni edluleyo kwabuya kwaphinda njalo-njalo, ayikho imaintanence enzakalayo,” kutsho isakhamuzi sakoMbimba uMnu Difa Dube. UDube uthi ukonakala kwemigwaqo kutsho ukufa kwezimota ezihamba kuyo, okucina kusenza ukuxhumanisa amadolobho lamaphandleni kube nzima. “Emgwaqweni osuka ePlumtree usiya koMakhulela akusela bhasi ehamba khona. Amakhombi ayahamba okwensuku ezimbili ezintathu ayabe esifile,” uqhubeke echasisa uMnu Dube. “Yinto ebuhlungu kakhulu le ngoba kathesi asithi umuntu egule ekoMakhulela, kasoze ayithole imota ezamthwala imgijimisele kudokotela ePlumtree ukuze ayekwelatshwa masinyane.” UMnu Dube wengeze wathi isimo semigwaqo lesi senza ukuqhuba ibhizimusi emakhaya lakho kubenzima. “Ebantwini abafisa ukwenza amabhizimusi endaweni ezikude lemadolobheni, kusuke kuhluphe ngoba bengenelisi ukuthwala izinto zabo. “Uzakhangelana lendleko yepetrol, ukhangelane lendleko yokufa kwemota ubone ukuthi uba le loss enengi. Lokhu kucina kusephula umuntu inhliziyo atshiyane lakho,” kutsho uDube. Uhulumende uthi wenza konke okusemandleni akhe ukulungisisa imigwaqo, kodwa inengi lithi akulaluthi alwenzayo olubonakalayo.